## Pravilnik o stručnom bankarskom ispitu

### NN 32/1999 (2.4.1999.), Pravilnik o stručnom bankarskom ispitu

# **HRVATSKA NARODNA BANKA**

Na temelju članka 24. stavka 2. Zakona o bankama ("Narodne novine",
161/98) i članka 67. stavka 1. točke 23. Zakona o Hrvatskoj narodnoj banci
("Narodne novine" 35/95 - pročišćeni tekst), Savjet Hrvatske narodne banke
na sjednici održanoj 26. ožujka 1999. godine, donio je

## **PRAVILNIK**

### **O STRUČNOM BANKARSKOM ISPITU**

Članak 1.

Ovim Pravilnikom propisuje se sadržaj i rokovi polaganja stručnog bankarskog
ispita.

Članak 2.

Stručni bankarski ispit polaže osoba koja je kao kandidat predložena
za predsjednika ili člana uprave banke, odnosno štedionice i koja ima sljedeće
uvjete:

- visoku stručnu spremu ekonomskog ili pravnog smjera,

- trogodišnje iskustvo na vodećim poslovima u banci ili šestogodišnje
iskustvo na odgovarajućim financijskim poslovima.

Članak 3.

Osoba koja je kao kandidat predložena za predsjednika ili člana uprave
banke, odnosno štedionice polaže stručni bankarski ispit pred Ispitnom
komisijom koja se sastoji od predsjednika i dva člana.

Predsjednika, zamjenika predsjednika i članove Ispitne komisije imenuje
Savjet Hrvatske narodne banke na vrijeme od četiri godine.

Predsjednik, zamjenik predsjednika i članovi Ispitne komisije imaju
pravo na naknadu za svoj rad u Ispitnoj komisiji, visinu koje utvrđuje
Savjet Hrvatske narodne banke.

Naknadu iz prethodnog stavka ovog članka isplaćuje Hrvatska narodna
banka.

Članak 4.

Osoba koja je kao kandidat predložena za predsjednika ili člana uprave
banke, odnosno štedionice dužna je podnijeti Hrvatskoj narodnoj banci prijavu
za polaganje stručnog bankarskog ispita.

Uz prijavu za polaganje stručnog bankarskog ispita kandidat je dužan
podnijeti i dokaze da ispunjava uvjete iz članka 2. ovog Pravilnika, te
platiti naknadu za troškove polaganja stručnog bankarskog ispita čiju visinu
utvrđuje Savjet Hrvatske narodne banke.

Članak 5.

O vremenu i mjestu polaganja stručnog bankarskog ispita kandidat će
biti obaviješten pismenim putem.

Kandidat može, najviše dva puta, odgoditi polaganje stručnog bankarskog
ispita ukoliko, o nemogućnosti pristupanja ispitu obavijesti Hrvatsku narodnu
banku najkasnije dva dana prije polaganja ispita.

U slučaju iz prethodnog stavka kandidat će se obavijestiti o novom vremenu
i mjestu polaganja stručnog bankarskog ispita.

Članak 6.

Stručni bankarski ispit polaže se na hrvatskom jeziku.

Stručni bankarski ispit obuhvaća provjeru poznavanja prava, ekonomije,
bankarstva i financija.

Sadržaj stručnog bankarskog ispita pobliže propisuje guverner Hrvatske
narodne banke.

Članak 7.

Uspjeh na ispitu ocjenjuje Ispitna komisija, većinom glasova, prema
rezultatima koje je kandidat pokazao na ispitu.

Uspjeh na ispitu ocjenjuje se sa "uspješno položio" ili "nije položio".

Članak 8.

O položenom stručnom bankarskom ispitu izdaje se uvjerenje koje potpisuju
predsjednik i članovi Ispitne Komisije.

Članak 9.

Kandidat koji nije položio stručni bankarski ispit, ne može pristupiti
ponovnom polaganju ispita, prije isteka roka od šest mjeseci od dana kada
je utvrđeno da nije položio ispit.

Članak 10.

O kandidatima koji su polagali stručni bankarski ispit i izdanim uvjerenjima
vodi se posebna evidencija koja sadrži podatke o:

- imenima i prezimenima kandidata koji su podnijeli prijave za polaganje
stručnog bankarskog ispita.

- datumima podnesenih prijava i dokaza sukladno čl. 2. ovog Pravilnika;

- vremenu i mjestu polaganja stručnog bankarskog ispita, te predsjedniku
i članovima Ispitne komisije;

- vremenu i mjestu ponovnog polaganja stručnog bankarskog ispita;

- datumu izdavanja uvjerenja o položenom stručnom bankarskom ispitu.

Članak 11.

Upute za provedbu ovog Pravilnika donosi guverner Hrvatske narodne banke.

Članak 12.

Ovaj Pravilnik stupa na snagu osmog dana od dana objave u "Narodnim
novinama".

O. br. 479/99.
Zagreb, 26. ožujka 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Pravilnik, NN 32/1999-642